Jonathan - Tròç 13

Qu'estot un mes arron lo Gran Torn que'u permèr calhòc deu clan que passèt la linha de demarcacion entà demandar a apréner a volar. Pr'aquera accion, Terrence Lowell lo Calhòc que vinot un auchèth comdemnat, portants l'estigmata deus hòrabandits ; e de mei, lo ueitau eslhèva de Jonathan..

 La neit seguenta, qu'estot Kirc Mainard lo Calhòc qu'arribèt deu clan, chinca-chancants, arrossegants la soa ala esquèrra suu sable. Que s'esbonit aus pès de Jonathan.

 — Ajudatz-me, ce dit tot shau, d'ua vutz agonizanta. Mei que tot que desiri volar !

 — Lavetz ven, ce dit Jonathan. Puja dab jo hòrt lunh de la tèrra e que vam d'abòrd ensajar.

 — Mes la mia ala ? Ne comprenetz pas ? La mia ala qu'es paralisada !

 — Mainard lo Calhòc, qu'es libre d'estar suu pic tu medís, veritablament tu medís e arren ne sabré t'i méter trabucs. Atau que dit la Lei deu Gran Maishant Calhòc, qui es fondamentau.

 — Que voletz díser que sui totun capable de volar ?

 — Que disi qu'ès libre.

 N'ua estona, Kirc Mainard lo Calhòc, shets esfòç visible, que despleguèt las soas alas e s'enairèt dens la neit nega. Los calhòcs deu clan qu'estoren tirats deu son dromer preu crit que possèt a dus cents mètres de hautor, de tota la fòrça deus sons paumons.

 — Que vòli ! Escotatz tots ! Que vòli ! Que vòli !

 A l'esguit deu jorn, qu'èran prèst d'un milèr d'auchèths a har cerc a l'entorn deu petit grop deus eslhèvas e que güeitavan Mainard dab curiositat. Ne soscavan pas mei d'estar vists o non e qu'escotèren Jonathan lo Calhòc en s'esforçants de'u compréner.

 Que parlèt de causas hòrt simplas, disants qu'apartien a un calhòc de volar, que la libertat es dens la quita natura deu son èster, que tot çò que trava aquera libertat diu estar arrebocat, que sii d'un rite, d'ua supersticion o d'un interdit quau que sii.

 — Arrebocat ? demandèt ua vutz partint de la mutitud. Arrebocat, medís se s'agís en l'ocuréncia de la Lei deu clan ?

 — L'unica digne lei qu'es la que muisha lo camin de la libertat, ce dit Jonathan. N'i a briga d'auta.

 — Com vulhitz que pervinóssim a volar com ac hasètz ? hasot un auta vutz. Qu'ètz un velèr excepcionau, conhit de totas las vertuts e d'esséncia divinau, hòrt au dessús de tots los auts auchèths !

 — Espiatz Fletchèr, e Lowell, e Carles Roland, e Judi Lee ! E son tanben velèrs excepcionaus conhits de totas las vertuts e d'esséncia divinau ? Pas mei que ne l'ètz, pas mei que n'ac sui. L'unica diferéncia es qu'an començat de compréner çò que son a de bon e qu'an començat a aviar los mejans que la natura los a balhats.

 A l'excepcion de Fletchèr, los eslhèvas de Jonathan que sentivan a malaisa, pr'amor n'avèn pas enqüèra bien comprés qu'èra çò que hasèvan eths medís...

 Cada jorn que creishava la horrèra de'us que vinèn pausar questions, o admirar, o criticar.

 — Que's dit au clan que se n'ètz pas lo hilh deu Gran Calhòc eth medís, ce dit un matin Fletchèr a Jonathan arron l'apracticament a las granas velocitats, alavetz qu'ètz mila annadas de lutz en avança suu vòste temps.

 Jonathan que sospirèt. « Qu'es aquò lo prètz deu mauentenut, ce pensèt. Que hèi de vos un cohet o que vos proclama Diu. »

 — Çò que'n pensas, Fletch ? Èm en avança sus lo nòste temps ?

 Long silenci.

 — Ba, aquera faiçon de volar qu'es estat tostemps aquí, a la portada de tots, prèsta a estar apresa per qui que sii la volossi descobrir ; aquò n'a pas arren a véder dab lo nòste temps. Au mei, qu'èm en avança sus ua mòda, en avança sus la manièra de volar de la mélher part deus calhòcs.

 — Qu'es dejà quauquarren, ce dit Jonathan en hasents ua barrica que hasot ua estona miralhar lo son vente. Qu'es medís hòrt mélher que d'estar en avança sus lo nòste temps.